นักวิชาการเตือนรัฐอย่าขาดดุลสูงเกิน
นักวิชาการจากนิด้าชี้เศรษฐกิจเริ่มฟื้นแล้ว รัฐไม่ควรตั้งงบขาดดุลสูงเกิน
27 ม.ค. 2553

นักวิชาการจากนิด้าชี้เศรษฐกิจเริ่มฟื้นแล้ว รัฐไม่ควรตั้งงบขาดดุลสูงเกิน
นายมนตรี โสคติยานุรักษ์ ผู้อำนวยการหลักสูตรรัฐประศาสนศาสตรมหาบัณฑิต คณะรัฐประศาสนศาสตร์ สถาบันบัณฑิตพัฒนบริหารศาสตร์ (MPA NIDA) เปิดเผยว่า ตัวเลขงบประมาณขาดดุลประจำปี 2554 (ก.ย.53-ต.ค.54) ที่เบื้องต้นสำนักงบประมาณกำหนดไว้จำนวน 4 แสนล้านบาท จากกรอบวงเงินงบประมาณรายจ่าย 2.07 ล้านล้านบาทนั้น ถือว่าเป็นตัวเลขที่สูงเกินความจำเป็น และไม่สอดคล้องกับภาวะเศรษฐกิจโลก โดยเฉพาะเศรษฐกิจสหรัฐอเมริกาที่คาดว่าจะเริ่มกลับมาฟื้นตัวในช่วงไตรมาส 2/2553 โดยงบประมาณขาดดุลที่เหมาะสมน่าจะอยู่ที่ระดับ 3.1-3.5 แสนล้านบาท ซึ่งเป็นตัวเลขที่ใกล้เคียงกับปีงบประมาณ 2553
“ไม่มีความจำเป็นที่รัฐจะตั้งงบขาดดุลไว้สูงถึง 4 แสนล้าน ซึ่งผมมองว่าสูงเกินความจำเป็น และจะทำให้หนี้สาธารณะของประเทศเพิ่มสูงขึ้น ซึ่งหนี้สาธารณะที่เพิ่มสูงขึ้นย่อมส่งผลต่อความน่าเชื่อถือของประเทศ ซึ่งที่ผ่านมาก็มีตัวอย่างให้เห็นแล้ว อย่างประเทศกรีก และสเปน ที่ถูกปรับลดอันดับความน่าเชื่อถือลงเนื่องจากระดับหนี้สาธารณะที่เพิ่มสูงขึ้นมาก และเมื่อพิจารณาจากแนวโน้มเศรษฐกิจโลก โดยเฉพาะสหรัฐฯซึ่งถือเป็นตลาดส่งออกที่สำคัญของไทยก็มีสัญญาณการฟื้นตัวอย่างต่อเนื่อง”  นายมนตรี กล่าว